Le dernier métro

Le dernier métro (La lasta metroo) estas franca filmo de 1980, reĝisorita de François Truffaut. Protagonistoj estas luditaj de Catherine Deneuve, Gérard Depardieu kaj Heinz Bennent en la ĉefaj roloj. Ĝi ricevis 10 Premiojn César, la premion David di Donatello, kaj la Premion BSFC. Ĝi estis kandidata al Oskar-premio.

Intrigo

Dum la germana okupacio de Parizo en la Dua Mondmilito, teatra reĝisoro, juda, Lucas Steiner (Heinz Bennent), kaŝiĝas en la kelo de la teatro en kiu lia edzino, la aktorino Marion Steiner (Catherine Deneuve), la aktoro Bernard Granger (Gérard Depardieu) kaj trupo de geaktoroj, provludas kaj finfine ludas teatraĵon, kiu rezultas sukcesa. Daxiat (Jean-Louis Richard), teatrokritikisto pronazia faras aĉan malfavoran kritikon de la prezentado, kvazaŭ ĝi estas "judeca". Granger trafas kaj batas lin. La reago estos eble konfisko de la teatro ĉar ĝi estis posedo de judo. Marion violente admonas lin pro lia malprudento. Ili plue ludas, sukcesas per tiu teatraĵo, sed ŝi tute malamikiĝas: Marion ne volas, ke ili interparolu aŭ li eĉ tuŝu ŝin. Granger decidas lasi la trupon kaj aliĝi al la Franca Rezistado. En la momento de la adiaŭo, Marion finfine rezignas pri sia malvarmeco kaj ili amoras.

Dume, Lucas Steiner suferas la volontan malliberecon, la timon al la aresto fare de la nazioj (fakte iam la Gestapo eĉ priserĉas la kelon) kaj venas nova timo, ke lia edzino enamiĝis de Granger. Okazas la liberigo de Parizo, kaj Marion vizitas vunditan Granger, en hospitalo. Ŝi proponas sian amon, kaj informas al li pri la morto de sia edzo. Granger malakceptas. Ŝi malproksimiĝas kaj en tiu momento malsupreniras la kurteno, oni aplaŭdas - ĉar tiu lasta sceno estis fakte la lasta de nova sukcesa teatraĵo -. La publiko malkovras la ĉeeston de Lucas Steiner, kiu estas la aŭtoro de la teatraĵoj, kaj Granger malsuprenigas lin al scenejo kaj inter aplaŭdoj, Marion salutas manenmane inter edzo kaj amanto.

Geaktoraro kaj roluloj
 Catherine Deneuve: Marion Steiner
 Gérard Depardieu: Bernard Granger
 Heinz Bennent: Lucas Steiner
 Jean Poiret: Jean-Loup Cottin
 Andréa Ferréol: Arlette Guillaume
 Paulette Dubost: Germaine Fabre
 Sabine Haudepin: Nadine Marsac
 Jean-Louis Richard: Daxiat
 Maurice Risch: Raymond Boursier
 Jean-Pierre Klein : Christian Leglise
 Richard Bohringer: Gestapoficiro
 Christian Baltauss: Aktoro anstataŭanto
 László Szabó: Germana leŭtenanto Bergen

Komentoj
Tiu filmo estas inter la plej enhavoriĉaj kaj bonkvalitaj de Truffaut. Ĝi aliras plurajn temojn samtempe: la germana okupacio, la konsekvencoj pri la tiukadraj kondutoj, la interferoj inter la reala vivo kaj la teatra fikcio, kaj kiel en Fahrenheit 451, la mekanismoj de defendo kontraŭ la subpremado kaj la obskurismo. La ina kaj malina samseksemo aperas kadre de normala toleremo. La centra triangulo, unu virino kun du viroj (kiel en Jules et Jim) estas superita per inteligento kaj kreivo.



Kategorio:Francalingvaj filmoj
Kategorio:Francaj filmoj
Kategorio:Filmoj aperintaj en 1980
Kategorio:Dramaj filmoj
Kategorio:Amaferaj filmoj